อาคเนย์ประกันชีวิตส่ง2กรมธรรม์ใหม่ชิงตลาดสูงอายุ
อาคเนย์ประกันชีวิต เปิดตัว 2 กรมธรรม์ใหม่ จับกลุ่มลูกค้าอายุตั้งแต่ 60 ปีขึ้นไปชำระเบี้ยประกันเพียง 10 ปี แต่ให้ความคุ้มครองจนถึงอายุ 90 ปี
31 พ.ค. 2553

อาคเนย์ประกันชีวิต เปิดตัว 2 กรมธรรม์ใหม่ จับกลุ่มลูกค้าอายุตั้งแต่ 60 ปีขึ้นไปชำระเบี้ยประกันเพียง 10 ปี แต่ให้ความคุ้มครองจนถึงอายุ 90 ปี
นายชาติชัย พาราสุข กรรมการผู้จัดการ บริษัท อาคเนย์ประกันชีวิต เปิดเผยว่า ขณะนี้อาคเนย์ประกันชีวิตได้ออกกรมธรรม์ใหม่มา 2 แบบคือ “ซีเนียร์ 90/10” และ “ซีเนียร์ พลัส 90/10 ” เป็นกรมธรรม์ที่เหมาะสำหรับผู้ที่อยู่ในวัยเกษียณ รับประกันตั้งแต่อายุ 60 ปีขึ้นไป โดยชำระเบี้ยประกันเพียง 10 ปี แต่ให้ความคุ้มครองชีวิตยาวนานจนถึงอายุครบ 90 ปี สำหรับแบบแรกคือ ซีเนียร์ 90/10 กรณีผู้เอาประกันเสียชีวิตในปีกรมธรรม์ที่ 1 ผู้รับประโยชน์จะได้รับเงินทดแทน 25% ของทุนประกัน และถ้าเสียชีวิตในปีที่ 2 จะรับเงินทดแทน 50% ของทุนประกัน และหากเสียชีวิตตั้งแต่ปีกรมธรรม์ที่ 3 เป็นต้นไป จะได้รับเงินทดแทน 100% ของทุนประกัน หรือเงินค่าเวนคืนกรมธรรม์ทั้งนี้แล้วแต่จำนวนใดจะมากกว่า แต่หากผู้เอาประกันมีชีวิตอยู่จนถึงวันครบกำหนดสัญญาอายุครบ 90 ปี ผู้เอาประกันแบบ ซีเนียร์ 90/10 จะได้รับเงินคืน 120% ของทุนประกัน
ส่วนกรมธรรม์แบบ ซีเนียร์ พลัส 90/10 เป็นกรมธรรม์ที่มีการเพิ่มผลประโยชน์เงินคืนหลังจากมีการชำระเบี้ยประกันภัยครบแล้ว เพราะนอกจากจะให้ผลประโยชน์กรณีเสียชีวิตในปีที่ 1 ปีที่ 2 และตั้งแต่ปีที่ 3 เช่นเดียวกับแบบแรกแล้ว เมื่อครบรอบปีกรมธรรม์ที่ 11 จะได้รับเงินคืน 75% ของทุนประกัน และหากผู้เอาประกันมีชีวิตอยู่จนครบสัญญามีอายุครบ 90 ปีก็จะได้รับเงินคืนทันทีอีก 120% ของทุนประกัน รวมผลประโยชน์ตลอดสัญญาจากกรมธรรม์เท่ากับ 195% ของทุนประกัน จึงมั่นใจได้ว่ายามชราก็ยังจะมีเงินสำรองไว้ใช้จ่ายไม่เดือดร้อน
แบบประกันทั้ง 2 แบบ รับประกันตั้งแต่อายุ 60 – 75 ปี จำนวนเงินเอาประกันภัยขั้นต่ำ 1 แสนบาท สูงสุดไม่เกิน 2 แสนบาท โดยไม่ต้องตรวจสุขภาพ และยังสามารถนำไปหักลดหย่อนภาษีเงินได้ตามที่จ่ายจริงแต่ไม่เกินปีละ 1 แสนบาท ทั้งนี้สามารถเลือกชำระเบี้ยได้ทั้งแบบรายปี รายเดือน และราย 3 เดือน